L-UE taqbeż għad-drittijiet tal-bniedem - filmat magħmul fl-okkażjoni ta' jum id-drittijiet tal-bniedem tan-NU, 10 ta' Diċembru 2016 Fl-10 ta' Diċembru, l-Unjoni Ewropea u l-Istati Membri tagħha jiċċelebraw Jum id-Drittijiet tal-Bniedem. Peress li l-inugwaljanza u l-ksur tad-drittijiet tal-bniedem dejjem jimponu aktar sfidi fid-dinja kollha, u l-konflitt għadu għaddej f'pajjiżi bħas-Sirja, huwa dejjem aktar importanti li nirduppjaw l-isforzi tagħna biex niddefendu d-drittijiet ta' kullħadd. Għalhekk din is-sena ningħaqdu man-Nazzjonijiet Uniti fl-appell lill-poplu biex jiddefendi d-drittijiet ta' kwalunkwe persuna Kull wieħed minnha għandu responsabbiltà individwali li jiddefendi dawn id-drittijiet. Nistgħu niġu ispirati mid-difensuri tad-drittijiet tal-bniedem, li b'mod kuraġġuż jiffaċċaw il-pressjoni u t-theddid li qegħdin dejjem jiżdiedu f'ħafna pajjiżi. L-Unjoni Ewropea hija determinata li tipproteġihom, u li tippromwovi spazju tas-soċjetà ċivili. L-uffiċjali tal-UE jagħmlu dan fil-livelli kollha billi jiltaqgħu mad-difensuri tad-drittijiet tal-bniedem, jimmonitorjaw il-proċessi tagħhom, iżuruhom meta jkunu detenuti u billi jqajmu l-każijiet tagħhom mal-gvernijiet. Fl-2016, l-UE pprovdiet ukoll sostenn finanzjarju permezz tal-Fond ta' Emerġenza tal-EIDHR lil aktar minn 250 difensur tad-drittijiet u l-familji tagħhom li jinsabu f'riskju minħabba xogħolhom ta' kuljum. Filwaqt li l-azzjoni individwali hija essenzjali, l-Unjoni Ewropea fl-intier tagħha ser tkompli bir-rwol mexxej tagħha fil-promozzjoni tal-ordni globali bbażat fuq ir-regoli, bir-rispett għad-drittijiet tal-bniedem fil-qalba tagħha. Ir-Rappreżentant Speċjali tal-UE għad-Drittijiet tal-Bniedem, Stavros Lambrinidis, globalment u b'mod attiv qed jippromwovi l-profil tal-politika tal-UE dwar id-drittijiet tal-bniedem. Sadanittant, id-delegazzjonijiet tal-UE qed jaħdmu kontinwament għad-difiża tad-drittijiet tal-bniedem fil-pajjiżi ospitanti tagħhom. L-UE tibqa' ssemma' leħinha għad-drittijiet tal-bniedem f'fora multilaterali u tagħti l-appoġġ totali tagħha għas-sistema tan-NU tad-drittijiet tal-bniedem, li hija fundamentali għall-protezzjoni tad-drittijiet tal-bniedem universali u l-monitoraġġ tal-konformità. Is-sena d-dieħla, l-UE ser tkompli bis-segwitu tal-Istrateġija Globali l-ġdida għall-Politika Estera u ta' Sigurtà Komuni tal-UE, li tnediet f'Ġunju 2016, fejn għamilna patt li nrawmu r-rispett għad-drittijiet tal-bniedem kemm ġewwa kif ukoll barra l-UE. Dan jinkludi l-iżgurar tal-ogħla livell tal-protezzjoni tad-drittijiet tal-bniedem għall-migranti u r-refuġjati fl-azzjoni kollha tal-UE dwar il-migrazzjoni u l-iżvilupp. Aħna ser nivvalutaw ukoll il-progress fil-Pjan ta' Azzjoni ambizzjuż tagħna dwar id-Drittijiet tal-Bniedem u d-Demokrazija għall-2015-2019. Ugwalment, ser inġeddu l-impenn tagħna għall-ġlieda kontra t-tortura u t-trattament ħażin u għall-protezzjoni tad-drittijiet tat-tfal permezz tar-rieżami tal-linji gwida tal-UE tagħna u nkomplu nsaħħu l-impatt tal-politiki tagħna dwar dawn il-kwistjonijiet. Illum u kull jum ta' din is-sena, l-UE ser tiddefendi d-drittijiet tal-bniedem fid-dinja kollha, u ser tiddedika l-appoġġ totali tagħha għal kull individwu li jagħmel l-istess. Il-Pajjiżi Kandidati l-Eks Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiż tal-EFTA l-Iżlanda, membru taż-Żona Ekonomika Ewropea, kif ukoll l-Ukrajna, ir-Repubblika tal-Moldova, u l-Armenja jallinjaw ruħhom ma' din id-Dikjarazzjoni. *L-Eks Repubblika Jugoslava tal-Maċedonja, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.